Gedagte vir die dag: God is getrouFoto: crosswalk.com Die belangrikste is dat God sy woorde aan die Jode toevertrou het. Maar wat nou as sommige nie getrou gebly het nie? Sal hulle ontrou die trou van God laat ophou? Beslis nie. (Romeine 3:2–4) Jy mag wel reken dat die Tien Gebooie nie meer van toepassing is op jou nie en dat dit uitsluitlik bedoel was om die Israeliete in toom te hou. God het mos ’n nuwe verbond met ons gesluit. Ons is sy verbondsvolk in Jesus, en ons is vrygemaak van sonde en van die straf op sonde. Behels dit dat jy nou kan doen wat jy wil? Behels dit dat jy God nie hoef te eerbiedig nie, sy Naam in die skande mag steek en sy gebooie vertrap? Wat dink jy beteken dit as jy sy gebooie afwater, dit ondergeskik stel aan die hedendaagse gebruike en sosiale neigings of dit eenvoudig ignoreer? Dit beteken dat jy Hom nie glo nie en dat jy nie reken dis die moeite werd om na Hom te luister nie. Niemand is volmaak nie. God sê dis onmoontlik. Maar hoe weet ons wanneer ons sondig? God het ons die Wet gegee om ons bewus te maak van ons sonde, sodat ons nie weer sal terugval op slegte gewoontes en soos ongeredde mense leef nie. Lees die Tien Gebooie sorgvuldig, verplaas die verwysings na ou gebruike soos slawe en slavinne met werkers, en beeste en donkies met motors en motorfietse. Dink aan hoe jy jou Sondae deurbring. Ons kan onmoontlik volmaak wees, en as ons die wette goed bekyk, het ons seker al almal van hulle oortree. Vergifnis gee ons nie toestemming om moedswillig te wees nie. God is getrou, Hy het sy beloftes nagekom en Hy sal Hom daarby hou. Maar wat van jou? Almagtige Here, ons wil u Wet opnuut respekteer en ons trou aan U bevestig. Dankie vir u hart van liefde. Boeke deur Helena Hugo is nou beskikbaar by CUM Boeke Vir meer geestelike artikels besoek Joy! Digital